感懷再和山房韻
作者：何夢桂
朝代：宋

paragraphs: 幽人癖好山，結屋山北方。
於菟出繞屋，寧復劬禿當。
岩溜晴霢霂，野燒夕燉煌。
療饑采紫芝，不救病髮蒼。
何人賦小山，靜聽心茫茫。
倚歌和招隠，意長曲未央。
夜夢衣雲錦，乘虬朝帝旁。
鈞天聽未了，玄運不可常。
百年少壯心，時醉歌并凉。
層城閉青蛾，無處覓玄霜。
亡羊兩得失，奚擇穀與臧。
齒舌誰墮在，寧計彼軟剛。
千古雲山高，歃泉酹嚴光。